એ બાળકનાં માતા-પિતા ઘરમાં વારંવાર ઝઘડે. તેની મમ્મી દરેક વખતે એવું બોલે કે, હવે તો મારે મરી જ જવું છે. એક વખત દીકરાની સામે તેણે શરીર પર કેરોસીન છાંટ્યું હતું. પતિએ એ વખતે તેને બચાવી લીધી. પત્ની એવું બોલી કે હવે તો ઘરમાં કોઇ નહીં હોય ત્યારે હું આપઘાત કરી લઇશ. હવે આ વાત માસૂમ બાળકના મનમાં એવી ઘર કરી ગઇ કે હું સ્કૂલે જઇશ પછી મારી મા મરી જશે તો? બાળકની સારવાર કરતાં પહેલાં સાયક્યિાટ્રિસ્ટે પતિ-પત્નીને કાઉન્સેલ કરવા પડ્યા કે આવા ઝઘડા ન કરો. તમારા બાળકને ખાતરી આપો કે તમે એવું કંઇ નથી કરવાનાં. તમે જ તેને સારો કરી શકશો. મરવાની વાતો કરનારે એ વિચારવું જોઇએ કે તે જે બોલે છે એની કોના ઉપર કેવી અસર થઇ શકે છે.